Foto: FAH

PREDSJEDNICI Hrvatske biskupske konferencije, zadarski nadbiskup Želimir Puljić i Biskupske konferencije BiH, vrhbosanski nadbiskup, kardinal Vinko Puljić izrazili su snažnu zabrinutost zbog odlaska velikog broja Hrvata katolika iz dviju zemalja te su na zajedničkom godišnjem zasjedanju u Mostaru razmatrali način na koji se može utjecati na te trendove.



"Jako smo zabrinuti s tim trendom odlaska naših ljudi, osobito ljudi s visokim školama, sa završenim specijalizacijama. Nemoćni smo, ali smo danas usuglasili kako ne smijemo ljude s vjerske strane ostaviti nezbrinutima, jer im u novim sredinama moramo poslati svećenike kako ne bi bili izgubljeni u novom svijetu", rekao je predsjednik HBK Želimir Puljić na konferenciji u Mostaru, gdje se održava zajednička sjednica dviju biskupskih konferencija. On je dodao kako ljudi iz Hrvatske još jednostavnije odlaze u Europsku uniju nakon što je postala članica EU.

Vrhbosanski nadbiskup kardinal Vinko Puljić izrazio je očekivanje da će se zaustaviti trend odlaska ljudi i da će se država snažnije angažirati.



"Očekujemo od politike da smanji odlazak ljudi u bijeli svijet, a zadaća Crkve je pružiti im duhovnu skrb tamo gdje se nalaze. Imamo brojke koje su zabrinjavajuće", rekao je predsjednik Biskupske konferencije BiH istaknuvši da je u tome zakazala država te da nedostaje socijalna i ekonomska politika kada je u pitanju program investiranja i otvaranja radnih mjesta.



"Zabrinjavajuće je i da državna poduzeća ne isplaćuju mirovinsko i zdravstveno osiguranje, a ti direktori ostaju normalno na direktorskim mjestima. Pitam se kakva je to država. To je nepravda prema radnicima i takva situacija stvara klimu za odlazak ljudi", kazao je kardinal Puljić.

Predsjednik HBK izrazio je očekivanje od nove hrvatske vlade da bude angažiranija i snažnije podrži Hrvate u BiH u pogledu njihovih zahtjeva za ravnopravnošću u toj zemlji te je podržao odluku bosanskohercegovačkih vlasti da podnesu zahtjev za članstvom u Europskoj uniji.



Kardinal Puljić izrazio je zadovoljstvo predajom zahtjeva za članstvo BiH u EU istaknuvši kako se nada da će to stvoriti pritisak da se u BiH uspostavi vladavina prava.